बाड़मेर। धोरीमन्ना थाना क्षेत्र के हिस्ट्रीशीटर मघाराम नैण को पुलिस पांच दिन बाद भी ढूंढ नहीं पाई है। एसपी के निर्देश पर नैण को ढूंढ़ने के लिए एक एएसपी, दो थानेदार समेत कुल 18 पुलिसकर्मियों को लगा रखा है। आरोपी ने पांच दिन पूर्व लौहारवा गांव में अतिक्रमण हटाने गए पटवारी के साथ मारपीट कर राजकार्य में बाधा पहुंचाई थी। इसका मामला थाने में दर्ज है।
हिस्ट्रीशीटर के खिलाफ अलग-अलग थानों में अब तक 15 मुकदमे दर्ज है। इतना ही नहीं घटना से महज तीन दिन पहले पुलिस ने इस हिस्ट्रीशीटर को पाबंद किया था, लेकिन पटवारी के साथ मारपीट कर भूमिगत है। इधर, राजस्थान पटवार संघ का जिला मुख्यालय पर तीन दिनों से विरोध-प्रदर्शन और धरना जारी है।
3 दिन पहले पाबंद
धोरीमन्ना पुलिस ने हिस्ट्रीशीटर मघाराम पुत्र तिलोकाराम जाट को 17 दिसंबर को पाबंद किया था, कि वो किसी के साथ झगड़ा फसाद नहीं करें। इसके बावजूद 20 दिसंबर को लौहारवा पटवारी के साथ मारपीट कर सरकारी रिकार्ड को फाड़ दिया।
बालोतरा एएसपी जस्साराम बोस के नेतृत्व में धोरीमन्ना थानाधिकारी अमरसिंह सिणधरी रामनिवास विश्नोई के नेतृत्व में दो टीमें बनाई गई है। जिसमें करीब 18 पुलिसकर्मी शामिल है। पिछले पांच दिन से पुलिस मघाराम नैण की तलाश कर रही है। कॉल डिटेल के आधार पर भी पुलिस लोकेशन ट्रेस कर रही है, लेकिन आरोपी का कोई सुराग नहीं लगा है।
धोरीमन्ना थाने में दर्ज है 15 मामले
मघारामनैण के खिलाफ धोरीमन्ना थाने में करीब 15 मामले दर्ज है। पहला मामला एक अक्टूबर 1979 को दर्ज करवाया गया था। इसके बाद 1981, 1986, 1988, 1089, 1990, 1995, 1996, 1999, 2003, 2013(2), 2015 में धोरीमन्ना थाने में मामले दर्ज हो रखे है।
धारा 122 के तहत सजा का प्रावधान
भारतीय दंड सहिंता की धारा 122 के तहत प्रावधान है कि किसी आपराधिक प्रवृति के शख्स को सीआरपीसी धारा 110 के तहत पाबंद कर रखा हो और उस अवधि में किसी तरह की आपराधिक घटना को अंजाम देता है तो उसे गिरफ्तार कर शेष रही अवधि में जेल भेजा जा सकता है।
कलेक्ट्रेट के आगे पिछले तीन दिनों से राजस्थान पटवार संघ बाड़मेर की ओर से धरना चल रहा है। मांग है कि लौहारवा पटवारी तिलोकचंद के साथ हुई मारपीट राजस्व रिकार्ड को फाड़ने की घटना के आरोपी मघाराम नैण को पुलिस तत्काल प्रभाव से गिरफ्तार करे। शनिवार को जिलाध्यक्ष भंवराराम गोदारा ने बताया कि धरने को मंत्रालयिक, बैकिंग, राजस्थान प्राथमिक एवं माध्यमिक शिक्षक संघ, शिक्षक महासंघ, पंचायत प्रसार अधिकारी संघ, टीआरए संघ ने समर्थन दिया।
वरिष्ठ उपाध्यक्ष चंपालाल जांगिड़ ने बताया कि पुलिस की कार्य प्रणाली से पटवार संघ में जबरदस्त आक्रोश है। सरकारी कार्मिक पर हमले के पांच दिन बाद भी आरोपी की गिरफ्तारी नहीं हुई है। जिले के 400 पटवारी और 146 आरआई पिछले तीन दिन से हड़ताल पर है। शनिवार को मुख्यमंत्री, गृहमंत्री और एसपी के नाम ज्ञापन सौंप आरोपियों को जल्द गिरफ्तार करने की मांग की है।
धोरीमन्ना थानेदार की संदिग्ध भूमिका पर पटवारियों ने रोष जताया है। सोमवार को पटवार संघ की ओर से रैली निकाल विरोध-प्रदर्शन किया जाएगा। धरने पर शैतानसिंह, महामंत्री बेसराराम, पंचायत प्रसार अधिकारी संघ अध्यक्ष कानसिंह भाटी, घनश्यामसिंह, लालाराम समस्त तहसील अध्यक्ष मौजूद रहे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva